Document ID: 32014R0804

A BIZOTTSÁG 804/2014/EU VÉGREHAJTÁSI RENDELETE
(2014. július 24.)
az 1122/2009/EK rendelettől a támogatási összegeknek az egységes kérelmek és a támogatási jogosultságok kiosztása iránti kérelmek késedelmes benyújtása miatti csökkentése tekintetében, Olaszország egyes, 2014-ben árvíz sújtotta területeivel kapcsolatban való eltérésről
AZ EURÓPAI BIZOTTSÁG
tekintettel az Európai Unió működéséről szóló szerződésre,
tekintettel a közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról, az 1290/2005/EK, a 247/2006/EK és a 378/2007/EK rendelet módosításáról, valamint az 1782/2003/EK rendelet (1) hatályon kívül helyezéséről szóló, 2009. január 19-i 73/2009/EK tanácsi rendeletre és különösen annak 142. cikke c) pontjára,
mivel:
(1)
Az 1122/2009/EK bizottsági rendelet (2) 23. cikkének (1) bekezdése, illetve 24. cikke rendelkezik az egységes kérelem, a támogatásra való jogosultság megállapítása szempontjából lényeges dokumentumok, szerződések vagy nyilatkozatok, továbbá a támogatási jogosultságok kiosztása iránti kérelem késedelmes benyújtása esetében alkalmazandó támogatáscsökkentésről.
(2)
Az 1122/2009/EK rendelet 11. cikke (2) bekezdésének, valamint 15. cikke (1) bekezdésének megfelelően Olaszország 2014. május 15-ét határozta meg a 2014-es évre vonatkozó egységes kérelmek és a támogatási jogosultságok kiosztása iránti kérelmek benyújtásának határidejeként.
(3)
2014. május 3-án az olaszországi Marche régió egyes részeit különösen heves esőzés sújtotta, amely árvízhez, az infrastruktúra károsodásához, földcsuszamláshoz, a polgárok evakuálásának szükségességéhez vezetett, továbbá mezőgazdasági üzemek és növénykultúrák károkat szenvedtek.
(4)
Ez a helyzet kihatással van arra, hogy a kérelmezők be tudják-e nyújtani az érintett települések mezőgazdasági parcelláihoz kapcsolódó egységes támogatási kérelmeket és kifizetési kérelmeket az 1122/2009/EK rendelet 11. cikkének (2) bekezdésében, továbbá 15. cikkének (1) bekezdésében meghatározott határidőkön belül.
(5)
Az 1122/2009/EK rendelet 23. cikkének (1) bekezdésétől és a 24. cikktől eltérve ezért indokolt eltekinteni az egységes kérelmek és a támogatási jogosultságok kiosztása iránti kérelmek késedelmes benyújtása miatti támogatáscsökkentések alkalmazásától azon mezőgazdasági termelők esetében, akik legkésőbb 2014. június 9-ig benyújtották az Olaszország által árvíz sújtotta területként meghatározott településeken található, legalább egy parcellára vonatkozó kérelmüket.
(6)
Mivel az eltéréseknek a 2014-es támogatási évre benyújtott egységes kérelmekre és támogatási jogosultságok kiosztása iránti kérelmekre kell kiterjedniük, e rendeletet indokolt visszamenőleges hatállyal alkalmazni.
(7)
Az e rendeletben előírt intézkedések összhangban vannak a Közvetlen Kifizetések Irányítóbizottságának véleményével,
ELFOGADTA EZT A RENDELETET:
1. cikk
Az 1122/2009/EK rendelet 23. cikkének (1) bekezdésétől eltérve a 2014-es kérelmezési év tekintetében nem alkalmazandók késedelmes benyújtás miatti támogatáscsökkentések azon mezőgazdasági termelők esetében, akik legkésőbb 2014. június 9-ig benyújtották Senigallia, Ripe, Corinaldo, Morro d'Alba, Ostra, Ostra Vetere, Barbara, Castel Colonna, Serra de' Conti, Montemarciano, Chiaravalle vagy Osimo településen található, legalább egy parcellára vonatkozó egységes kérelmüket. A 2014. június 9. után benyújtott kérelmek nem fogadhatók el.
2. cikk
Az 1122/2009/EK rendelet 24. cikkétől eltérve a 2014-es kérelmezési év tekintetében nem alkalmazandók késedelmes benyújtás miatti támogatáscsökkentések azon mezőgazdasági termelők esetében, akik legkésőbb 2014. június 9-ig benyújtották Senigallia, Ripe, Corinaldo, Morro d'Alba, Ostra, Ostra Vetere, Barbara, Castel Colonna, Serra de' Conti, Montemarciano, Chiaravalle vagy Osimo településen található, legalább egy parcellára vonatkozó egységes kérelmüket. A 2014. június 9. után benyújtott kérelmek nem fogadhatók el.
3. cikk
Ez a rendelet az Európai Unió Hivatalos Lapjában való kihirdetésének napján lép hatályba.
2014. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. július 24-én.

Labels: 18
15
6
20